Huldeblyke vir modeontwerper wat dood is in motorongeluk | Netwerk24
Deur Jackie Kruger 17 September 2019 17:45
Huldeblyke stroom in vir Donelle Fortuin (27), 'n bekroonde klereontwerper van Oudtshoorn in die Klein-Karoo wat Saterdag in 'n motorongeluk dood is.
Donelle Fortuin. Foto: Facebook
Fortuin het in die Huisrivierpas op die R62 tussen Calitzdorp en Ladismith gery toe sy blykbaar beheer oor haar BMW verloor het, volgens inligting van die Wes-Kaapse verkeersdienste. Die motor het toe by die berg afgestort.
Fortuin, 'n oudleerling van die Hoërskool Oudtshoorn, het haar eie klerereeks, Odon, gehad.
Clarice Cairncross, 'n vriendin, sê Fortuin het in April na Kaapstad verhuis. "Sy het as 'n handelsware-beplanner by The Foshini Group (TFG) begin werk. Sy was my beste vriendin."
Die Hoërskool Oudtshoorn (Struisies) het onder meer in 'n huldeblyk op sy Facebook-blad sy meegevoel teenoor Fortuin se naasbestaandes uitgespreek. Volgens die skool sal sy onthou word as 'n ongelooflike mens. "Wat 'n groot leemte gaan jy nie laat nie?" lui die inskrywing onder meer. "Jy het soveel talent gehad, baie kreatiwiteit en soveel liefde gegee vir jou medemens . . . rus in vrede."
In nog huldeblyke op Facebook het mense onder meer geskryf "die Here het sy mooiste blom kom pluk" en dat Fortuin 'n "pragtige mens" was.
Op Odon se Facebook-blad het Fortuin vertel dat haar liefde vir modeontwerp in die laerskool begin het toe sy prente uit tydskrifte gesny en in 'n boek geplak het. Later het sy agter haar ma gestaan wanneer sy naaldwerk gedoen het. Fortuin het toe gehelp om kussingslope of ander klein artikels te maak.
Volgens inligting op die blad is die naam Odon deur Fortuin se bynaam, Donny, en haar tuisdorp, Oudtshoorn, geïnspireer.
Sy het modeontwerp aan die Kaapse Skiereiland-Universiteit vir Tegnologie (KSUT) gestudeer en Odon in 2015 begin. In 2015 is sy aangewys as een van die 40 top-ontwerpers in Suid-Afrika in 'n kompetisie wat deur die Cape Town Fashion Council gehou is.
Die begrafnisdiens sal na verneem word Saterdag in die United Congregational Church of Southern Africa (UCCSA) in Oudtshoorn plaasvind, maar die tyd moet nog bevestig word.